కేజీ బేసిన్‌పై రిలయన్స్‌ 'లోతైన' దృష్టి!
- బీపీతో కలిసి 40వేల కోట్ల పెట్టుబడులు
- కే-సిరీస్‌లో మూడు ప్రాజెక్టుల అభివృద్ధి
- 3-5 యేండ్లలో అందుబాటులోకి ఉత్పత్తి
- దిగిరానున్న దిగుమతి భారం: రిలయన్స్‌
- బహుముఖంగా విస్తరిస్తాం: బీపీ సంస్థ
న్యూఢిల్లీ: ముఖేష్‌ అంబానీ నేపథ్యంలోని రిలయన్స్‌ ఇండిస్టీస్‌ కృష్ణా-గోదావరి బేసిన్‌లోని తమ కార్యకలాపాలను మరింత విస్తరించనుంది. ఇందుకు గాను ఆ సంస్థ బ్రిటీష్‌ చమురు దిగ్గజం బీపీ పీఎల్‌సీతో తన వ్యూహాత్మక భాగస్వామ్యాన్ని మరింత ముందుకు తీసుకుపోవాలని నిర్ణయించింది. రానున్న రోజుల్లో బ్రిటీష్‌ సంస్థతో కలిసి దాదాపు రూ.40,000 కోట్ల మేర పెట్టుబడులు పెట్టనున్నట్టుగా ప్రకటించింది. రెండు సంస్థలు కలిసి కేజీ బేసిన్‌లో మరో మూడు సహజ వాయువు ప్రాజెక్టులను అభివృద్ధి చేయనున్నట్టుగా రిలయన్స్‌ అధినేత ముఖేష్‌ అంబానీ, బీపీ గ్రూపు అధినేత బాబ్‌ డూబ్లేలు గురువారం ఇక్కడ ఏర్పాటు చేసిన మీడియా సమావేశంలో తెలిపారు. కేజీ-బేసిన్‌లోని శాటిలైట్‌ క్షేత్రాలు, కే-సిరీస్‌ క్షేత్రాలను అభివృద్ధి చేయడం ద్వారా 2020-22 నాటికి రోజుకు 30-35 మిలియన్‌ క్యూబిక్‌ మీటర్ల సహజ వాయువును ఉత్పత్తి చేయాలని తాము నిర్ణయించినట్టుగా అంబానీ ప్రకటించారు. తాజాగా తాము చేపట్టిన ప్రాజెక్టులు దేశ ఇంధన వనరుల అవసరాలను తీర్చేందుకు ఎంతగానో దోహదం చేస్తాయని.. దేశ చమురు దిగుమతులు చాలా వరకు (దాదాపు 10 % వరకు)దిగివస్తాయని ఆయన వివరించారు. భారత్‌లో గ్యాస్‌ ఆధారిత ఆర్థిక వ్యవస్థను అభివృద్ధి పరిచేందుకు తాజా ప్రాజెక్టులు దన్నుగా నిలుస్తాయని అన్నారు. భారత్‌లో ఇంధన, మొబిలిటీ రంగాలు వేగంగా వృద్ధి చెందుతున్నాయని.. డిమాండ్‌ను అందిపుచ్చుకొని ఎదిగేందుకే రిలయన్స్‌తో తమ బంధాన్ని మరింత బలోపేతం చేసుకొనే దిశగా అడుగులు వేస్తున్నట్టుగా బీపీ గ్రూపు చీఫ్‌ ఎగ్జిక్యూటివ్‌ బాబ్‌ తెలిపారు.
దేశ వ్యాప్తంగా రిలయన్స్‌-బీపీ బంకులు..!
భారత్‌ తక్కువ కాలుష్య కారక ఇంధనాల వైపు దృష్టి సారిస్తున్న నేపథ్యంలో రెండు సంస్థలు తమ భాగస్వామ్యాన్ని ఇతర విభాగాలకు కూడా విస్తరించాలని యోచిస్తున్నాయి. దేశీయ ఇంధన, సంప్రదాయక రవాణా వ్యవస్థతో పాటు విమాన ఇంధనాల రిటైలింగ్‌, సాంప్రదాయేతర రవాణా వ్యవస్థ ఎలక్ట్రిఫికేషన్‌, డిజిటైజేష్‌లకు కూడా ఈ రెండు సంస్థలు విస్తరించనున్నాయి. రెండు సంస్థలకు ఉన్న అపార అనుభవంతో దేశంలోని వ్యవసాయ, పట్టణ, గ్రామీణ, పరిశ్రమలు, వాణిజ్య సంస్థల అవసరాలు తీర్చేలా వ్యాపార ప్రణాళికలతో ముందుకు సాగాలని ఇరు సంస్థలు నిర్ణయించుకున్నాయి. దేశీయంగా జాతీయ రహదారులపై ప్రయాణించే వినియోగదారులకు మెరుగైన సేవలను అందించే విధంగా వివిధ వ్యాపార కార్యకలాపాలను చేపట్టనున్నట్టుగా ఇరు సంస్థల ప్రతినిధులు తెలిపారు. బీపీ సంస్థ ఇప్పటికే భారత్‌లో పూర్తి స్థాయిలో పెట్రోలు బంక్‌లను ఏర్పాటు చేసుకొనేందుకు గాను లైసెన్స్‌లను కలిగి ఉంది. తాజా భాగస్వామ్యంతో రానున్న కాలంలో ఇరు సంస్థలు విస్తృతంగా పెట్రోలు బంకులను కూడా ఏర్పాటు చేసే అవకాశాలు ఉన్నాయి. కొత్త రకం ఇంధనాలు.. తక్కువ కాలుష్య కారక ఇంధనాలను మార్కెట్లోకి తెచ్చేందుకు కూడా రెండు సంస్థలు కృషి చేయనున్నాయి.
ఇంధన రిటైల్‌పై దృష్టి పెట్టండి: ధర్మేంద్ర
న్యూఢిల్లీ: సహజ వాయువును వెలికి తీసేందుకు జట్టుకట్టి కృషి చేస్తున్న రిలయన్స్‌, బీపీ సంస్థలు దేశంలోని ఇంధన రిటైల్‌ రంగంపై దృష్టి సారించాలని కేంద్ర చమురు శాఖ మంత్రి ధర్మేంద్ర ప్రధాన్‌ కోరారు. రిలయన్స్‌ అధినేత ముఖేష్‌ అంబానీ, బీపీ గ్రూపు అధినేత బాబ్‌ డూబ్లేలు గురువారం మంత్రితో దాదాపు 80 నిమిషాల పాటు సమావేశమయ్యారు. రిలయన్స్‌ సంస్థ దేశ వ్యాప్తంగా దాదాపు 1,400 పెట్రోలు పంపులను కలిగి ఉంది. గత ఏడాదే బీపీ సంస్థకు ఇంధన రిటైలింగ్‌ అనుమతులు లభించిన సంగతి విధితమే. ఇప్పటి వరకు ఈ రెండు సంస్థల మధ్య ఇంధన రిటైలింగ్‌ విషయంలో ఎలాంటి సౌజన్యం లేదు.
ఆరేండ్ల నుంచి గ్యాస్‌ ఉమ్మడి వేట..!
సముద్ర తీరానికి దాదాపు 70 కి.మీ. లోపల దాదాపు 2000 మీటర్ల లోతు నుంచి డ్రైగ్యాస్‌ను వెలికితీయడమే కే-సీరిస్‌ ప్రాజెక్టు. కేజీ బేసిన్‌లోని లోతైన సముద్ర భూగర్భాలలో చమురు వాయువును వెలికి తీసేందుకు గాను బ్రిటీష్‌ చమురు దిగ్గజం బీపీ పీఎస్‌సీ 2011లో రిలయన్స్‌తో జట్టు కట్టింది. అప్పటి నుంచి కేజీ బేసిన్‌లో గ్యాస్‌ నిక్షేపాల కోసం ఇరు సంస్థలు కలిసి గత మే ముగింపు నాటి వరకు దాదాపు రూ.10,000 కోట్ల మేర పెట్టుబడులు పెట్టాయి. తాజాగా ఇదే ప్రాజెక్టులో మరో రూ.40,000 కోట్ల పెట్టుబడులతో ముందుకు రావడం విశేషం. గ్యాస్‌ వెలికితీతకు సంబంధించిన కాంట్రాక్టులను త్వరలో ఆయా సంస్థలకు కేటాయించనున్నారు. తాజాగా చేపట్టిని ఆర్‌-సిరీస్‌ క్షేత్రాల నుంచి వచ్చే గ్యాస్‌తో 2022 నాటికి దేశీయ గ్యాస్‌ దిగుమతి అవసరాలు దాదాపు 10 శాతం మేర దిగివచ్చే అవకాశం ఉన్నట్టుగా తెలుస్తోంది.
మీ స్నేహితులకు రికమెండ్ చెయ్యండి